ນາຍົກລັດຖະມົນຕີອີຣັກ ຂໍຮ້ອງ ເພີ້ມການຊ່ວຍເຫລືອ ທາງທະຫານ ຈາກ ສະຫະລັດ
ນາຍົກລັດຖະມົນຕີ ອີຣັກ ທ່ານ Haider al-Abadi ເດີນທາງມາ ທຳນຽບຂາວ ຂໍຮ້ອງເພີ້ມການ ຊ່ວຍເຫລືອ ທາງທະຫານ ເພື່ອຈະເອົາໄຊຊະນະ ລັດອິສລາມ.
ນາຍົກລັດຖະມົນຕີ ອີຣັກ ທ່ານ Haider al-Abadi ມີກຳນົດ ທີ່ຈະໄປໃຫ້ການ ຊີ້ແຈງໃນວັນອັງຄານມື້ນີ້ ກ່ຽວກັບການຂໍ ຄວາມຊ່ວຍເຫລືອເພີ້ມເຕີມຈາກສະຫະ ລັດ ເພື່ອເອົາຊະນະ ພວກຫົວຮຸນແຮງລັດອິສລາມ ໃນຂະນະທີ່ທ່ານພົບປະກັບ ປະທານາທິບໍດີ Barack Obama ທີ່ທຳນຽບຂາວ ກ່ອນໜ້າການຢ້ຽມຢາມນັ້ນ ທ່ານ Abadi ກ່າວວ່່າ ອີຣັກ ໄດ້ ຮັບການສະໜັບ ສະໜູນເພີ້ມຂຶ້ນຈາກສະຫະລັດ ແຕ່ວ່າຕ້ອງ ການຢາກເຫັນການຊ່ວຍເຫຼືອເພີ້ມເຕີມ ໃນຂະນະທີ່ກຳລັງ ທະຫານຂອງທ່ານພວມພະຍາຍາມບຸກເຂົ້າຍຶດເອົາເນື້ອທີ່ ຫລາຍຂື້ນ ທີ່ພວກຫົວຮຸນແຮງໄດ້ຍຶດເອົາໃນປີທີ່ຜ່ານມາ ນັບແຕ່ເດືອນສິງຫາປີກາຍນີ້ມາ ສະຫະລັດ ໄດ້ນຳພາກຳລັງແນວໂຮມ ທຳການອອກໂຈມ ຕີທາງອາກາດຫລາຍກວ່າ 1,800 ຖ້ຽວ ແນໃສ່ເປົ້າໝາຍຂອງກຸ່ມລັດອິສລາມ ຢູ່ໃນອີຣັກ ບັນດາເຈົ້າໜ້າທີ່ສະຫະລັດ ກ່າວໃນວັນຈັນວານນີ້ວ່າ ເຂົາເຈົ້າບໍ່ໄດ້ຮູ້ເລື້ອງຫຍັງ ກ່ຽວກັບ ການຮ້ອງຂໍທີ່ເຈາະຈົງໃດໆຂອງອີຣັກ ແຕ່ວ່າໂຄສົກທຳນຽບຂາວ ທ່ານ Josh Earnest ກ່າວວ່າ ທ່ານ Obama ຈະພິຈາລະນາ ຄຳຮ້ອງຂໍເພື່ອໃຫ້ ການຊ່ວຍເຫລືອເພີ້ມເຕີມແກ່ ອີຣັກ ສະຫະລັດ ໄດ້ສົ່ງກຳລັງທະຫານ 3,000 ຄົນໄປອີຣັກ ເພື່ອໃຫ້ຄຳແນະນຳແລະ ຊ່ວຍ ເຫລືອທະຫານອີຣັກ ທ່ານ Obama ໄດ້ປະກາດແລ້ວວ່າ ບໍ່ສົ່ງກຳລັງທະຫານສະຫະລັດ ເພື່ອປະຕິບັດງານສູ້ລົບທາງພາກພື້ນດິນ ກຳລັງທະຫານອີຣັກ ໄດ້ປະສົບຜົນສຳເລັດ ຫວ່າງບໍ່ເທົ່າໃດອາທິດທີ່ຜ່ານມານີ້ ໃນການຍຶດເອົາດິນແດນຄືນມາຈາກພວກນັກລົບລັດອິສລາມ ຮວມທັງເມືອງ Tikrit ຫລັງຈາກມີການສູ້ລົບກັນມາເປັນເວລານຶ່ງເດືອນ ແຕ່ວ່າ ພວກກະບົດ ຍັງຍຶດເອົາພາກສ່ວນໃຫຍ່ຂອງສອງແຂວງ ຄື Ninevah ແລະ Anbar